
A fordítás szerepe az idegennyelv-oktatásban

 
 
A fordítás használata az idegennyelv-oktatásban egy meglehetősen ellentmondásos téma. Sok szakértő szerint a fordítás didaktikai alkalmazása egy teljes mértékben elvetendő gondolat, azonban a közelmúltban egyre több olyan tanulmány is napvilágot látott, mely ennek pont az ellenkezője mellett foglal állást. A jelen esszében amellett érvelek, hogy a fordítás a nyelvtanítás egy hasznos eszköze lehet. A munkám egészében kiemelt szerepet kapott a fordítás és szókincsfejlesztés kapcsolata. A dolgozat első része egy elméleti áttekintést nyújt a fordítás használatáról illetve az anyanyelv szerepéről az idegennyelv-oktatásban. A második rész olyan empirikus kutatásokat ismertet, melyek eredményi összhangban állnak az elméleti rész megállapításaival. A harmadik rész a fordítás, mindennapi éltünkben tapasztalható, gyakorlati alkalmazásait tárgyalja, köztük a finn nyelvoktatás néhány bevett gyakorlatával, melyet a dolgozat szerzője első kézből tapasztalhatott meg az Åbo Akademi University cserediákjaként. Végül, az utolsó részben, egy magyarországi gimnáziumban elvégzett esettanulmányt tárgyal a szerző, melynek eredményei szintén igazolni látszanak a megfogalmazott hipotézist.



